Kampung Parit Sentang Batu

Kampung Parit Sentang Batu ialah sebuah kampung di Daerah Batu Pahat, bahagian barat negeri Johor, Malaysia. Kampung Parit Sentang Batu merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

 Sejarah 
Bangunan rumah di sepanjang Parit Sentang telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (Survey Department of Federated Malay States). Berikutan itu, nama Parit Sentang sebagai sebuah parit telah didokumentasikan di dalam peta topografi HIND 1035 pada lembaran Batu Pahat (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 40 buah rumah yang telah dibina di sepanjang aliran Parit Sentang menuju ke muaranya di Sungai Simpang Kiri. Kebanyakan rumah yang dibina oleh penduduk setempat bertumpu di sekitar bahagian hulu Parit Sentang, berbanding di bahagian hilir.

Pada tahun 1993, menerusi Berita Harian telah dilaporkan bahawa terdapat anjing-anjing berkeliaran di Kampung Parit Sentang Batu yang memakan ayam ternakan penduduk kampung. Pada tahun 2012, banjir telah berlaku di Kampung Parit Sentang Batu susulan kediaman penduduk dinaiki air selepas hujan lebat. Pusat pemindahan sementara iaitu Dewan Orang Ramai Kampung Parit Sentang Batu telah dibuka bagi menampung 32 orang mangsa banjir yang datang daripada tujuh buah keluarga. Bantuan asas merangkumi makanan dan minuman, dan pakaian telah diberikan kepada mangsa-mangsa yang terlibat.

 Geografi 
Kampung Parit Sentang Batu merupakan sebuah petempatan manusia yang berada di kawasan luar bandar. Pola petempatan yang dapat diperhatikan di Kampung Parit Sentang Batu ialah petempatan berjajar. Hal ini dikatakan demikian kerana kebanyakan bangunan rumah yang dibina oleh penduduk setempat dibina berderet-deret dengan jalan raya yang menuju ke Jalan Negeri Johor J19 (Jalan Simpang Lima–Parit Sulong). Pekan terbesar yang berhampiran dengan Kampung Parit Sentang Batu ialah Parit Sulong, yang terletak pada bahagian timur laut daripadanya.

Kedudukan Kampung Parit Sentang Batu berada pada bahagian timur laut Mukim Simpang Kiri, sangat berhampiran dengan sempadan Mukim Sri Medan. Kampung Parit Sentang Batu dihubungkan dengan rangkaian jalan raya negeri Johor iaitu Jalan Negeri Johor J19. Yang berikut merupakan petempatan manusia yang terletak serantau dengan Kampung Parit Sentang Batu.

 Kampung Parit Raja Ahmad di bahagian timur laut
 Parit Sulong di bahagian timur
 Kampung Sungai Lontok di bahagian tenggara
 Kampung Parit Jalil di bahagian tenggara
 Kampung Parit Yusof di bahagian tenggara
 Kampung Parit Laman di bahagian selatan
 Kampung Parit Lapis Laman di bahagian barat
 Kampung Parit Othman di bahagian barat
 Kampung Batu Dua Puluh di bahagian utara
 Kampung Batu Dua Puluh Satu di bahagian utara

Parit Sentang (atau Parit Sentang Batu) merupakan sebuah parit buatan manusia yang mengairi kawasan Kampung Parit Sentang Batu. Aliran air yang bergerak adalah linear, dari arah barat daya ke tenggara, dengan melewati kawasan petempatan manusia dan perladangan seperti tanaman kelapa sawit dan getah. Parit ini berpunca di sekitar kawasan penanaman kelapa sawit yang tidak berpagar dekat Laluan Persekutuan Malaysia 24, dan mengalir ke Sungai Simpang Kiri untuk penggabungan sebagai muara. Ia merupakan salah satu cawangan Sungai Simpang Kiri, dan aliran air yang bergabung seterusnya mengalir ke Sungai Batu Pahat.

 Infrastruktur 
Masjid Kampung Parit Sentang Batu (atau Masjid Sentang Batu dan Masjid Jamek Nur Hidayah Sentang Batu) ialah sebuah masjid di Kampung Parit Sentang Batu. Masjid ini memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti masjid dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 0101042.

Surau An-Nur ialah sebuah surau di Kampung Parit Sentang Batu. Kod pengenal pasti surau dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 010112076.

Dewan Orang Ramai Kampung Parit Sentang Batu ialah balai raya yang dibina di Kampung Parit Sentang Batu.

Sekolah Kebangsaan Seri Chantek (SK Seri Chantek) ialah sebuah sekolah kebangsaan di Kampung Parit Sentang Batu. Dengan kod sekolah iaitu JBA0010, sekolah ini menyediakan pendidikan rendah bagi penduduk setempat. Selain itu, sekolah ini merupakan salah sebuah sekolah di bawah bidang autoriti Pejabat Pendidikan Daerah (PPD) Batu Pahat yang terletak di Kampung Parit Sentang Batu.

 Galeri 

 Rujukan 

Parit Sentang Batu